Lahtelainen Jorma maksoi kaikki laskut ja vei vaimonsa ulos ravipelivoiton kunniaksi. Vuorokautta myöhemmin Veikkaus-tilin saldo näytti yli 700 euroa miinusta.

62-vuotias Jorma on tottunut siihen, ettei sulkeutuneita lähtöjä voi totossa pelata. MOSTPHOTOS

Torstaina 718 euron voitto ravipeleissä sai 62-vuotiaan Jorman puhkumaan riemua. Perjantaina tunne vaihtui karvaaseen pettymykseen ja ahdistukseen, kun Veikkaus alkoi vaatia voittorahoja takaisin tekniseen vikaan vedoten - vaikka eläkeläinen oli jo ehtinyt käyttää rahat.

Jorma kertoo sijoittaneensa torstaina kello 13.53 Ruotsin ravien troikkapeliin 50 senttiä. Lähdön voittokerroin oli 1 436, ja kun oma hevonen kiri maaliin ensimmäisenä, Veikkaus-tilille napsahti välittömästi 718 euroa.

Se on iso summa eläkeläiselle, joka normaali kuukausiansio on 1 200 euroa.

Ilostunut Jorma kotiutti rahat heti omalle pankkitililleen. Hän laittoi maksuun kaikki laskut ensi kuuta myöten ja vei vaimonsa ulos.

- Totta kai, sitä otti elämästä ilon irti, hän kuvailee.

Karmea yllätys

Perjantaina hän palasi Veikkauksen sivuille. Raveihin hän sijoitti 20 euroa, ja niiden jälkeen tilille jäi noin 12 euroa.

Yhtäkkiä, noin kello 14, hän yllättyi, kun pelaaminen ei enää onnistunutkaan. Veikkaus-tilin saldo oli valahtanut 705,80 euroa miinukselle - vuorokausi voiton jälkeen.

Hän otti yhteyttä Veikkauksen asiakaspalveluun. Kolmen ja puolen tunnin kuluttua hän sai tiedon, että Veikkaus perii torstain voittosumman takaisin. Pelitililtä oli myös jo peritty rahat, jotka siellä olivat.

- Ahdistaa, edes saunaan en pystynyt tänään menemään, Jorma sanoo.

Voitot peritään takaisin

Kyseessä ei suinkaan ole yksittäistapaus.

Taustalla Jorman miinussaldolle on Veikkauksen totojärjestelmää vaivannut tekninen vika, vahvistaa Veikkauksen tiedottaja Riikka Hauhia.

Häiriön vuoksi toto-järjestelmään kirjautui torstaina Hauhian mukaan " muutamia " pelitapahtumia, vaikka lähdöt olivat virallisesti jo kiinni.

- Tällaisessa tilanteessa toimitaan niin, että alkamisen jälkeen pelanneille palautetaan panokset. Voitot sitten peritään takaisin, koska ne ovat perusteettomia voittoja, Hauhia kommentoi Iltalehdelle.

- Pelisääntöjen mukaan kohdetta on mahdollista pelata ennen kuin pelikohde on alkanut, hän painottaa.

Hauhian mukaan Veikkaus noudattaa samaa käytäntöä kuin Jorman kohdalla kaikissa urheilu- ja totopeleissiä.

Sääntöjen mukaan

Sopimusehtojen mukaan " Veikkauksella on oikeus korjata sen puolelta tapahtuneeseen virheeseen perustuva rahaliikenteessä tapahtunut kirjoitus-, lasku- tai muu vastaava tekninen virhekirjaus, vaikka rahamäärä olisi jo kirjattu Etuasiakkaan pelitilille. " Yhtiö voi myös periä varat asiakkaansa pelitililtä.

- Siellä on ollut valitettava virhe. Sääntöjen mukaisesti on toimittu, Hauhia sanoo.

- Jos asiakas on tyytymätön, hän voi tehdä ratkaisusuositushakemuksen Poliisihallitukseen, Hauhia sanoo.

Poliisihallitus antaa niin sanottuja ratkaisusuosituksia osana rahapelitoiminnan valvontaa. Kirjallinen hakemus on jätettävä 30 päivän kuluessa siitä, kun totopelin lopputuloksen vahvistamisesta.

Iso firma tekee virheen

Jorma kokee Veikkauksen toiminnan epäoikeudenmukaiseksi.

- Jos iso firma, Veikkaus, tekee virheen ja sitten itse pelaat ihan normaalisti, etkä ole tehnyt virhettä, niin niillä on muka oikeus pyytää takaisin ne rahat, hän puuskahtaa.

Jorma pysyy toiveikkaana, sillä sopimusehtojen mukaan Veikkauksen pitäisi ilmoittaa virheestä ja sen korjauksesta viipymättä. Tällaista ilmoitusta hän ei katso saaneensa.